Hond verjaag rowers in PTA-spogbuurtTayla, die pitbull wat die rowers verjaag het. Tayla, ŉ pitbull-teef, het Donderdagoggend vier rowers van ŉ huis in Waterkloof in Pretoria, verjaag nadat die groep mans ŉ gesin daar beroof het. Sandy Swart was in die huis toe die mans toegeslaan het, het Chriso, haar eggenoot, Donderdag aan Maroela Media gesê. Die voorval het omstreeks 10:10 plaasgevind. “Sandy, haar sussie en twee vriendinne en my pa was by die huis toe hulle deur die rowers oorval en aangehou is. Twee van die rowers het ŉ vuurwapen by hulle gehad en almal in die huis gedwing om op die vloer te lê,” het Christo gesê. Die rowers het almal op die vloer met elektriese kabels vasgebind. Hulle het die gesin se plasmatelevisie, juwele en twee handsakke gevat en na buite geloop, toe Tayla hulle gesien en op hulle afgestorm het. Tayla het een van die rowers gebyt waarna hulle met die gesteelde goedere van die toneel gevlug het. Sandy kon daarna daarin slaag om haarself los te wikkel en het die polisie ontbied. Polisiebeamptes van die Brooklyn-polisiestasie en die polisiehelikopter was kort ná die voorval op die toneel om na die rowers te soek. Volgens Christo is almal in die huis ongedeerd. Niemand is nog in verband met die voorval in hegtenis geneem nie.